 Ugu horreyn, waxa uu farriin baaq u diray dhammaanba bulshoweynta reer Somaliland oo uu ku boorriyey inay qaataan kaadhadhka codbixinta, waxaannu yidhi, Muddadii kaadh-qaadashada waxa ka hadhay toban casho, markaa dadweynaha waxaan ka codsanayaa inay kaadhadhka qaataan, waayo waa waajibaad muwaadinka lagu leeyahay inuu kaadhka qaato oo uu doorashada ka qaybqaato oo uu ka taliyo cidda dalka maamulaysa, waana xuquuq diini ah iyo mid distoori ah, haddii uu yidhaahdo dalka taladiisa ka qaybgeli maayana waxa uu la mid yahay qof maqan oo kale, markaa labada gobol ee ay ka socoto diiwaangelinta ee Maroodi-jeex iyo Togdheer dadku waa inay ku dadaalaan inay qaataan kaadhadhkooda, halkay ku ridayaan qor bay u yihiin oo dimuqraadi weeye dadku, xisbiyada waxaynu u samaysanay in qof waliba halka uu doorbido iyo qofka uu isagu la jeclaado inuu doorto xor buu u yahay, xisbiyada waxaynu u samaysanay in aynu kaga baxno qoqobnaanta, qabiilka iyo qof jeclaysiga, markaa dadku iyagoo xor ah oo sidii markay dhasheen Ilaahay xornimada u siiyey ee Ilaahay baniaadamka u karaameeyey ah inay qaataan kaadhkooda oo qokay doonayaan iyo xisbigay doonayaan u codeeyaan. 